tartuNLP/wikipedia-smugri-20251201 huggingface dataset:
Kassan pommitus

Kassan pommitus (unk. "Kassa bombázása," svk. "Bombardovanie Košíc") oli tuntemattoman ilmavoiman tekemä hyökkäys Unkarin kuningaskuntaan kuuluneen Kassan kaupunkiin (nyk. Košice, Slovakia) toisen maailmansodan aikana 26. kesäkuuta 1941. Pommituksen jälkeen Unkari julisti sodan Neuvostoliitolle.
Tausta.
Ensimmäisen maailmansodan Keski-Euroopassa lopettanut Trianonin rauhansopimus loi uuden Tšekkoslovakian valtion entisistä Itävalta-Unkariin kuuluneista alueista. Moniin osiin maata jäi kuitenkin merkittäviä unkarilaisvähemmistöjä. Saksan ja Italian johtamassa Wienin ensimmäisessä välitystuomiossa vuonna 1938 Unkarin ja Tšekkoslovakian rajoja muutettiin siten, että muun muassa Košice siirrettiin Unkarille. Tästä huolimatta Unkari ei liittynyt välittömästi toiseen maailmansotaan, vaikka pysyikin läheisissä väleissä natsi-Saksan kanssa.
Szegedin pommitus.
Saksan hyökättyä Jugoslaviaan vuoden 1941 huhtikuussa etelä-unkarilaista Szegedin kaupunkia pommitettiin lentokoneilla, joita viranomaiset väittivät jugoslavialaisiksi. Moni aikalainen kuitenkin uskoi pommituksen olleen saksalaisten järjestämä lavastettu hyökkäys, jolla he olisivat pyrkineet saamaan unkarilaiset auttaman heitä sotaponnistuksissaan.
Unkari ei kuitenkaan liittynyt Saksan suurhyökkäykseen Neuvostoliittoon, kun operaatio Barbarossa alkoi 22. kesäkuuta.
Tapahtumat.
26. päivä kesäkuuta noin kello yksi iltapäivällä Kassan ylle ilmaantui kolme kaksimoottorista pommikonetta. Koneet saapuivat kaakosta ja pudottivat ensimmäiset pomminsa kaupungin länsiosiin, minkä jälkeen ne palasivat takaisin kaakkoon.
Pommituksessa kuoli 29 (toisten tietojen mukaan 32) ihmistä, mukaan lukien kaksi lasta. Yli 20 rakennusta tuhoutui, joista merkittävin oli kaupungin pääpostirakennus.
Selityksiä ja teorioita.
Pommituksen jälkeisissä tutkimuksissa löytyi räjähtämättömiä laitteita, jotka tunnistettiin Neuvostoliitosta peräisin oleviksi. Toisaalta Kassan lentokentän komentaja Ádám Krúdy oli tapahtumasta antamansa selonteon mukaan tunnistanut pommikoneet saksalaisiksi. Tästä ei kuitenkaan kerrottu poliittisille päättäjille.
Neuvostoliiton etujen mukaista ei olisi ollut saada Unkaria vihollisekseen jo ennestään sitä vastaan hyökänneiden Saksan, Slovakian ja Romanian rinnalle. Siksi liikkuikin arveluja, että Kassan pommitus olisi ollut Saksan tekemä valehyökkäys Unkarin saamiseksi sotaan mukaan. Tätä on kuitenkin pidetty epätodennäköisenä, sillä tuolloin Saksan asema Neuvostoliittoa vastaan vaikutti vankalta eikä Unkarin avulla olisi ollut olennaista merkitystä.
Myöhemmin Unkarissa levisi myös teorioita, joiden mukaan pommitusten takana olisivat olleet aluemenetysten takia Unkarille kaunaa kantavat naapurimaat, Slovakia, Romania tai Jugoslavia. Näistä tosin vain Romanialla olisi edes teoriassa ollut mahdollisuuksia näin mittavien pommitusten suorittamiseen. Todennäköisimmin pommituksen suorittivat neuvostoliittolaiset, mutta kohteesta erehtyen. Hyökkäyksen kohteeksi oli luultavasti tarkoitettu Slovakian Prešovin (unk. Eperjes) kaupunki, missä saksalaisilla oli tärkeä viestikeskus.
Sökaren-luokka

Sökaren-luokka oli Ruotsin merivoimien kolmen miinanraivaajan muodostama alusluokka. Toukokuussa 1915 luokan alukset tilattiin Motala Verkstad AB:lta, kun "HMS Sverigen" valmistus oli osoittautunut 3 miljoonaa kruunua budjetoitua halvemmaksi.
Landsort-luokka

Landsort-luokka on Ruotsin merivoimien seitsemän vuosina 1983-1992 valmistetun miinantorjunta-aluksen muodostama alusluokka. Niiden toissijaisena tehtävinä ovat sukellusveneidentorjunta, miinanraivaus ja miinanlasku. Ne on modernisoitu 2006-2009 ja viisi modernisoitua alusta on nimetty Koster-luokaksi.
Alukset.
Alukset tilattiin kolmessa erässä Karlskronan laivastontelakalta. Ensimmäiset kaksi alusta tilattiin 25. helmikuuta 1981, neljä seuraavaa 31. tammikuuta 1984 ja viimeinen lokakuussa 1988. Suunnitellun kahdeksannen aluksen tilaus peruutettiin.
Koster-luokka.
Kockums vastaanotti joulukuussa 2004 tilauksen viiden Landsort-luokan aluksen modernisoinnista, johon sisältyi parannellut komento-, ase- ja kaikuluotainjärjestelmät, uusi ilmapuolustusjärjestelmä ja kauko-ohjattava miinaetsintäkykyinen pienoissukellusvene. "Kosterin" muutostyöt aloitettiin toukokuussa 2005, minkä jälkeen muutostyöt tehtiin "Vingalla" ja "Ulvönillä" sekä "Kullenilla" ja "Venillä". "Kosterin" koeajot aloitettiin tammikuussa 2008 ja "Vinga" luovutettiin merivoimille elokuussa, mutta se palautettiin telakalle lisätöitä varten. Kaksi alusta palautettiin maaliskuussa 2009 ja viimeinen elokuussa. Modernisoidut alukset luokiteltiin Koster-luokaksi.
Luontokuvaajan kenttäopas

Luontokuvaajan kenttäopas on Markku Saihan valokuvausopas luontokuvauksen harrastajalle. Taskukirjamuotoinen opas on ilmestynyt 2014, ja sen on kustantanut Docendo.
Markku Saiha on palkittu tiedonjulkistamisen valtionpalkinnolla vuonna 2013. Hän on valokuvaaja, tietokirjailija ja työskentelee myös kouluttajana.
Teoksen pääaiheet ovat: 
Arviot.
Anne Sjöholm kiittää Vene-lehdessä teosta inspiroivaksi ja antoisaksi erityisesti aloittelevalle kuvaajalle, joka saa ohjeita aivan peruskalustollakin kuvaamiseen.
Leena Virtanen

Leena Virtanen on suomalainen taiteen lisensiaatti, käsikirjoittaja ja dramaturgi. Hän on käsikirjoittanut muun muassa Pekka Karjalaisen ohjaaman elokuvan "Vähän kunnioitusta" (2010) ja syksyllä 2016 ensi-iltansa saaneen elokuvan "Tulen morsian" yhdessä sen ohjaajan Saara Cantellin kanssa. Jälkimmäinen elokuva kertoo noitavainoista Ahvenanmaalla 1600-luvulla. Virtanen on kirjoittanut aiheesta myös tietokirjan "Noitanaisen älä anna elää – tosikertomus noitavainosta Suomessa 1666–1671" (WSOY, 2013).
Virtanen on kirjoittanut sekä tehnyt sovituksia sekä televisiolle että Radioteatterille. Hän on työskennellyt dramaturgina Yle Draamassa vuodesta 2004 lähtien.
Tähdikkeet

Tähdikkeet ("Lithophragma") on rikkokasvien (Saxifragaceae) heimoon kuuluva ruohovartisten kasvien suku. Tieteellinen nimi on yhdistelmä kreikankielisistä sanoista, jotka tarkoittavat kiveä ja metsikköä tai pensaikkoa, ja viittaa kivikkoisiin kasvupaikkoihin.
Tuntomerkit.
Tähdikkeet ovat juurakollisia ja tyvimukulallisia ruohoja; tyvimukulassa on toisinaan itusilmuja eli bulbilleja. Kukinnon varsi on pysty, lehdellinen, 8–85 cm korkea ja varrellisten rauhasten peittämä. Lehdet sijaitsevat sekä tyviruusukkeena että pitkin vartta. Jälkimmäisessä tapauksessa ne ovat määrältään vähäisiä (enintään kymmenen, tavallisesti kaksi), korvakkeellisia, tavallisesti vuorottaisia, ehyitä, liuskaisia tai sormilehdykkäisiä; toisinaan niiden hangoissa on itusilmuja. Ruodissa on varrellisia rauhasia. Lehtilapa on kourasuoninen, kulmikas, pyöreähkö tai munuaismainen, liuskainen, hertta-, keihäs- tai pyöreätyvinen, kielekkeellinen, ehyt- tai sahalaitainen, tylppä- tai teräväkärkinen ja usein varrellisten rauhasten peittämä.
Tähdikkeiden kukat sijaitsevat tavallisesti tiheissä tai harsuissa tertuissa, joissa kussakin on tavallisesti kahdesta kahteentoista, joskus jopa 25 kukkaa. Toisinaan kukat sijaitsevat yksittäin. Vihreästä hypantiosta (maljamainen pohjus) vähintään puolet on kasvanut kiinni sikiäimeen; vapaa osa on yhden tai kahden millimetrin mittainen. Verholehtiä on viisi, ja ne ovat vihreitä ja punaisen kirjavoimia. Terälehtiäkin on viisi; ne ovat valkoisia tai vaaleanpunaisia. Mettä erittävä solukko on huomaamaton. Heteitä on kymmenen, ja niiden palhot ovat rihmamaisia. Emiö on kolmilehtinen ja sikiäin kehänpäällinen tai melkein kokonaan kehänalainen, yksilokeroinen, täysin yhdislehtinen ja laitaistukallinen. Vartaloita on kolme, samoin luotteja. Hedelmä on kolminokkainen kota, jossa on runsaasti tavallisesti tummanruskeita ja sileä-, ryppy- tai nystypintaisia siemeniä.
Levinneisyys.
Tähdikkeet ovat kotoisin Pohjois-Amerikan länsiosista.
Luokittelu.
Tähdikkeiden suvussa on kymmenen lajia:
Styrsö-luokka

Styrsö-luokka on Ruotsin merivoimien neljän vuosina 1996–1997 valmistetun miinantorjunta-aluksen muodostama alusluokka, jotka on modernisoitu 2004. Kaksi modernisoitua alusta on nimetty Spårö-luokaksi.
Spårö-luokka.
"Spårö" ja "Sturkö" muutettiin 2004 miinantorjuntaan erikoistuneiden sukeltajien emälaivoiksi. Alusten miinantorjuntakyky kuitenkin säilytettiin. Muutetut alukset luokiteltiin Spårö-luokaksi.
Luettelo Saksan presidenteistä

Tämä on luettelo Saksan presidenteistä. Luettelo käsittää Saksan valtakunnanpresidentit Weimarin tasavallan ja natsi-Saksan ajalta sekä Saksan liittotasavallan liittopresidentit ja Saksan demokraattisen tasavallan valtionpäämiehet.
Jaettu Saksa (1949–1990).
Saksan demokraattinen tasavalta (1949–1990).
Weizsäcker toimi Saksan liittotasavallan (Länsi-Saksan) presidenttinä 1.7.1984–2.10.1990 ja yhdistyneen Saksan presidenttinä vuosina 3.10.1990–30.6.1994. Hänen virkakautensa jatkui keskeytyksettä Saksan demokraattisen tasavallan osavaltioiden liittyessä länsinaapuriinsa.
Organoalumiiniyhdisteet

Organoalumiiniyhdisteet ovat organometalliyhdisteitä, jotka sisältävät alumiinin ja hiilen välisen kovalenttisen sidoksen. Organoalumiiniyhdisteitä käytetään muun muassa alkeenien polymeroinneissa, lineaaristen alkoholien valmistuksessa, muiden organometalliyhdisteiden valmistukseen, pelkistiminä ja elektroniikan komponenttien valmistuksessa. Organoalumiiniyhdisteitä tuotetaan ja käytetään vuosittain miljoonia kilogrammoja.
Ominaisuudet.
Yksinkertaiset trialkyyli- tai triaryylialumiiniyhdisteet (R3Al) ovat ulkomuodoltaan värittömiä nesteitä, tai alkyyliketjujen ollessa pitkiä valkoisia vahamaisia kiinteitä aineita. Ne eivät esiinny kiinteänä eivätkä liuoksissa monomeereina, kuin ainoastaan siinä tapauksessa, että alkyyliryhmät ovat voimakkaasti steerisesti estyneitä. Sen sijaan ne esiintyvät dimeereinä, joissa alumiini on koordinoitunut neljään alkyyliryhmään. Yksinkertaiset organoalumiiniyhdisteet ovat hyvin reaktiivisia. Ne hapettuvat helposti ilman hapen vaikutuksesta ja reagoi kiivaasti veden ja ilmankosteuden kanssa. Nämä reaktiot voivat olla pyroforisia, eli yhdiste voi syttyä palamaan. Tämän ominaisuuden vuoksi organoalumiiniyhdisteitä käytetään ja säilytetään suojakaasun kuten typen tai argonin alaisuudessa. Organoalumiiniyhdisteet voivat koordinoitua orgaanisten liuottimien kuten eetterien ja amiinien kanssa.
Trialkyylialumiiniyhdisteiden lisäksi tunnetaan myös organoalumiinihalogenideja, joiden kaava voi olla RAlX2 ta R2AlX. Näissä halogeenin ollessa kloori, bromi tai jodi on rakenne trialkyylialumiiniyhdisteiden kaltainen dimeeri. Alkyylialumiinifluoridit sen sijaan esiintyvät useammin monomeerisina. Alkyylialumiinihalogenidit ovat hieman trialkyylialumiineja stabiilimpia hydrolyysiä tai hapettumista vastaan, mutta siltikin hyvin reaktiivisia. Tunnetaan myös voimakkaina pelkistimenä käytettäviä dialkyylialumiinihydridejä, kuten di-isobutyylialumiinihydridi.
Valmistus.
Laboratoriomittakaavassa käyttökelpoinen menetelmä organoalumiiniyhdisteiden valmistamiseen on vaihtometallointireaktio organoelohopeayhdisteiden kanssa. Teollisuudessa käytetympi menetelmä on alumiinin ja alkyylihalogenidin, tyypillisesti alkyylikloridin, välinen reaktio. Reaktiossa muodostuva seskvikloridivälivaihe muutetaan trialkyylialumiiniksi natriumin tai magnesiumin avulla. Toinen yleisesti käytetty menetelmä on niin kutsuttu hydroaluminointi, jossa metallinen alumiini ja vety reagoivat alkeenien kanssa pelkistimen kuten trialkyylialumiinin tai litiumalumiinihydridin läsnä ollessa.
2 Al + 3 R2Hg → R6Al2 + 3 Hg
4 Al + 6 RCl → R4Al2Cl2 + R2Al2Cl4
3 Al + 3/2 H2 + 6 CH2=CHR → [HAl(CH2CHR)2]3
Taskuase

Taskuase on nimitys pienikokoisille, usein myös pienikaliiperisille pistooleille ja revolvereille, jotka on pääasiassa suunniteltu itsepuolustusaseiksi, ja kokonsa ja keveytensä vuoksi helposti piilossa kannettaviksi. Työssään taskuaseita kantavat yleisimmin esimerkiksi valtion virkamiehet, poliisihenkilöstö, vartijat, sekä henkivartijat. 
Taskuaseita voidaan käyttää myös eräissä ampumaurheilulajeissa.
Määritelmä Suomen lainsäädännössä.
Suomen vuoden 1998 aselain mukaan taskuaseella tarkoitetaan sellaista ampuma-asetta, ei kuitenkaan kaasuasetta, joka mahtuu suorakulmaiseen, sisämitoiltaan 130 × 180 millimetrin suuruiseen laatikkoon siten asetettuna, että aseen piippu ja perä ovat laatikon pohjan tason suuntaisina. Lain mukaan ampuma-asetta laatikkoon asetettaessa aseen lippaan tulee olla irrotettuna ja aseen olla varustettuna sen tavanomaisella tähtäinlaitteella ja kahvalla tai perän sivulevyillä sekä ilman aseen ulkoisia mittoja lisääviä osia.
Luettelo Suomen sopimuspalokunnista

Tämä on luettelo Suomen sopimuspalokunnista eli vapaaehtoisista palokunnista (VPK), tehdaspalokunnista (TPK), puolivakinaisista palokunnista (PVPK) ja sotilaspalokunnista (SPK).
T-15

T-15 on venäläinen raskas rynnäkköpanssarivaunu. Se perustuu T-14-taistelupanssarivaunun tavoin venäläiselle Armata-alustalle. Raskas rynnäkköpanssarivaunun kehittely on seurausta kevyemmin suojattujen BMP-sarjan rynnäkköpanssarivaunujen ongelmista Afganistanissa ja Tšetšeniassa.
T-15:ssä Armata-vaunu on käännetty ikään kuin ympäri. T-15:n moottori sijaitsee vaunun etuosassa, mikä jättää vaunun takaosaan tilaa uloskäynnille. Muutoksen takia myös vaunun polttoainetankkeja on täytynyt siirtää. Niiden suojaamiseksi yleensä heikosti panssaroidulla vaunun sivulla T-15:n etupanssari on rakennettu nuolimaisesti siten, että se kattaa myös osan vaunun sivusta. Vaunun pakoputket ovat sen etuosan sivuilla. T-15:n aseistuksena toimii miehittämättömään tykkitorniin sijoitettu 30 mm 2A42 tykki, 7,62 mm koaksaalinen konekivääri ja Kornet-M-panssarintorjuntaohjusten laukaisijat tornin molemmilla puolilla. T-15:n etuosan alaosa on ilmeisesti varustettu jonkinlaisella miinantorjuntavälineistöllä.
T-15:n kolmihenkinen miehistö, komentaja, ampuja ja ajaja, on sijoitettu vaunun keskiosaan vaunun moottorin taakse.
Venäjä ilmoitti 30. heinäkuuta 2018 keskeyttävänsä hankkeen.
Hamsterit (televisiosarja)

Hamsterit on suomalainen Mainostelevision tuottama vuonna 1982 valmistunut kolmiosainen televisiosarja. Sarja perustuu Veikko Huovisen vuonna 1957 julkaistuun samannimiseen romaaniin. Ohjauksesta vastasi Pauli Virtanen ja dramatisoinnista Solja Kievari. 
Sarja ensiesitettiin televisiossa vuosina 1982–1983. Sarja esitettiin uusintana vuonna 1994 MTV3-kanavalla. Yle Tallennemyynti julkaisi sarjan kirjastotallenteena vuonna 2005, ja Finnkino DVD-tallenteena vuonna 2009.
Markku Pölönen teki "Hamstereista" vuonna 2023 uuden filmatisoinnin.
Juoni.
Virkamies Rurik on voittanut täysosuman rahapelissä ja muuttanut vaimonsa ja kolmen lapsensa kanssa vuodeksi maaseudulle. Perhe on vuokrannut tehtailijan leskeltä entisen kansakoulun. Naapurissa asuvan Hamsteriksi kutsutun miehen avulla Rurik alkaa kerätä valtavia varastoja ruokaa ja vaatteita talven varalle, niin ettei hänen perheensä tarvitse välttämättä poistua lainkaan talostaan talven tultua. Hankinnat tehdään naapuritaloista. Hamsteri tekee tarkat laskelmat varastojen koosta, mutta Rurikin vaimo Tellu suhtautuu varauksellisesti valtavien muonavarastojen kokoamiseen. Varastoja on määrä alkaa purkaa talven tultua, mutta loppusyksy on leuto ja lumen tulo antaa odottaa itseään.
Albert Kalonji

Albert Kalonji (6. kesäkuuta 1929 – 20. huhtikuuta 2015) oli kongolainen poliitikko, joka johti Etelä-Kasain lyhytikäistä kaivosvaltiota Kongon kriisin aikana 1960–1961. Hän oli etniseltä taustaltaan luba. Kalonji kuului Patrice Lumumban johtaman MNC-puolueen maltilliseen siipeen, mutta hän ajautui Lumumban kanssa riitoihin, koska piti tätä vastuullisena Kongon keskushallinnon tekemiin väkivallantekoihin.
Kongon vallattua Etelä-Kasain takaisin Kalonji pakeni Francon Espanjaan, mutta palasi ministeriksi Moïse Tshomben hallintoon vuosiksi 1964–1965. Joseph-Désiré Mobutun vallankaappauksen jälkeen Kalonji lähti uudelleen maanpakoon.
Kongolaisen radioasema Radio Okapin mukaan Kalonji kuoli huhtikuussa 2015 Mbuji-Mayin miljoonakaupungissa Itä-Kasain maakunnassa.
Kaisa Sali

Kaisa Maria Sali (o.s. Lehtonen, s. 14. elokuuta 1981 Helsinki) on suomalainen triathlonisti. Sali voitti kansainvälisen triathlonliiton ITUn pitkänmatkan MM-hopeaa vuonna 2014 ja MM-pronssia vuonna 2015. Euroopan triathlonliiton (ETU) keskimatkojen Euroopan mestaruuden hän voitti vuonna 2015. Vuonna 2017 hän sijoittui kolmanneksi puolimatkan avoimissa Ironman-sarjan Euroopan-mestaruuskilpailuissa. Ensimmäisessä täyden matkan triathlonkilpailussaan lokakuussa 2015 hän alitti yhdeksän tunnin rajan (aika 8.48.40) ensimmäisenä suomalaisnaisena. Havaijin Ironman-kilpailussa hän sijoittui viidenneksi vuosina 2016 ja 2017, kuudenneksi vuonna 2019 ja seitsemänneksi vuonna 2018.
Triathlonin SM-kilpailuista Salilla on useita Suomen mestaruuksia. Vuoden 2013 puolimaratonin SM-kilpailuissa hän saavutti pronssia. Hänet valittiin vuoden helsinkiläisurheilijaksi Helsinki-päivänä 12. kesäkuuta 2016.
Sali joutui puukotuksen uhriksi omalla kotipihallaan Kolarissa 2. helmikuuta 2020. Hänelle tuntematon kolarilaismies puukotti Salia veitsellä selkään ja hän loukkaantui. Tekijä on vangittu ja tekoa tutkitaan tapon yrityksenä.
HMS Landsort (M71)

HMS Landsort (runkonumero M71) oli Ruotsin laivaston Landsort-luokan miinantorjunta-alus.
Valmistus.
Alus tilattiin 25. helmikuutakuuta 1981 Karlskronan laivastontelakalta. Se laskettiin vesille 22. marraskuuta 1982 ja alus valmistui 18. huhtikuuta 1984.
Jääpallon Ruotsin 1.divisioonan kausi 1934

Jääpallon Ruotsin Division I:n kausi 1934 pelattiin kahdessa lohkossa ja lohkojen voittajat kohtasivat loppuottelussa, jossa ratkesi Ruotsin mestaruus kaudella 1934.
Division I.
Loppuottelu.
Tukholman Stadion 
Uusintaottelu.
Sandbäckstjärnet, Karlstad
Sohon Torwet

Sohon Torwet ry on Turun yliopistossa toimiva opiskelijapuhallinorkesteri. 
Orkesteri perustettiin vuonna 1951 Turun yliopiston Satakuntalais-Hämäläisen Osakunnan torviseitsikoksi. Vuosien varrella se on laajentunut varsinaiseksi puhallinorkesteriksi, joka esiintyy aktiivisesti niin opiskelijayhdistysten kuin yksityisten tilaajienkin erilaisissa tilaisuuksissa. Orkesteri harjoittelee aktiivisesti Yo-talo B:n Osakuntasalissa.
Sohon Torwien ohjelmisto koostuu enimmäkseen tanssimusiikista eri vuosikymmeniltä, joka kattaa tyylilajeja perinteisistä lavatansseista nykymusiikin hitteihin saakka. Orkesterin vuosi huipentuu kevätkonserttiin, joka sisältää sekä klassista että kevyempää musiikkia.
Sohon Torwien laulusolistina on esiintynyt muun muassa M. A. Numminen, ja orkesteri on ollut mukana monilla Nummisen levytyksillä.
HMS Arholma (M72)

HMS Arholma (runkonumero M72) oli Ruotsin laivaston Landsort-luokan miinantorjunta-alus.
Valmistus.
Alus tilattiin 25. helmikuutakuuta 1981 Karlskronan laivastontelakalta. Se laskettiin vesille 10. lokakuuta 1984 ja alus valmistui 23. marraskuuta.
HMS Koster (M73)

HMS Koster (runkonumero M73) oli Ruotsin laivaston Landsort-luokan miinantorjunta-alus, joka modernisoitiin Koster-luokan alukseksi.
Valmistus.
Alus tilattiin 31. tammikuutakuuta 1984 Karlskronan laivastontelakalta. Se laskettiin vesille 16. tammikuuta 1986 ja alus valmistui 30. toukokuuta.
Palvelus.
Alus on palveluksessa 2015.
HMS Kullen (M74)

HMS Kullen (runkonumero M74) oli Ruotsin laivaston Landsort-luokan miinantorjunta-alus, joka modernisoitiin Koster-luokan alukseksi.
Valmistus.
Alus tilattiin 31. tammikuutakuuta 1984 Karlskronan laivastontelakalta. Se laskettiin vesille 15. elokuuta 1986 ja alus valmistui 28. marraskuuta.
Palvelus.
Alus on palveluksessa 2015.
HMS Vinga (M75)

HMS Vinga (runkonumero M75) oli Ruotsin laivaston Landsort-luokan miinantorjunta-alus, joka modernisoitiin Koster-luokan alukseksi.
Valmistus.
Alus tilattiin 31. tammikuutakuuta 1984 Karlskronan laivastontelakalta. Se laskettiin vesille 14. elokuuta 1987 ja alus valmistui 27. marraskuuta.
Palvelus.
Alus on palveluksessa 2015.
HMS Ven (M76)

HMS Ven (runkonumero M76) oli Ruotsin laivaston Landsort-luokan miinantorjunta-alus, joka modernisoitiin Koster-luokan alukseksi.
Valmistus.
Alus tilattiin 31. tammikuuta 1984 Karlskronan laivastontelakalta. Se laskettiin vesille 18. elokuuta 1988, ja valmistui 12. joulukuuta.
Palvelus.
Alus on palveluksessa 2020.
Radiohattu

Radiohattu () oli hellekypärään integroitu kannettava radio, jonka avulla pystyi kuuntelemaan 32 km:n etäisyydellä olevia radioasemia. Radio tuli markkinoille alkuvuodesta 1949 ja sen hinta oli 7,95 dollaria. Onnistuneen mainoskampanjan ansiosta radio tuli myyntiin Yhdysvalloissa maanlaajuisesti.
Radion kehitti newyorkilainen Merri-Lei Corporation, joka oli tunnettu erilaisten juhlahattujen ja muiden juhlatarvikkeiden valmistajana. Yrityksen perustaja, Victor Hoeflich oli jo vuonna 1914 keksinyt laitteen, jolla pystyi valmistamaan lei-seppeleitä paperista ja vuoteen 1949 yritys toimitti Hawaijille miljoonia seppeleitä vuosittain. Hoeflich oli innokas keksijä ja hän jatkoi paperisten esineiden valmistuksessa käytettävien koneiden kehittelyä.
Paristokäyttöisiä kannettavia radioita oli ollut markkinoilla jo usean vuoden ajan, mutta Hoeflich toivoi pystyvänsä lyömään läpi markkinoilla yhdistämällä radion innovatiiviseen pakkaukseen ja onnistuneeseen mainoskampanjaan. Transistori oli keksitty, mutta se oli vielä kallis lähinnä laboratorioissa käytetty komponentti. Ensimmäinen taskukokoinen transistoriradio oli vielä viiden vuoden päässä tulevaisuudessa, joten radiohattu hyödynsi jo käytössä ollutta tyhjiöputkitekniikkaa. Putket olivatkin merkittävä osa laitteen muotoilua. Myös antenni ja viritysnuppi olivat näkyvillä.
Radiohatun heikkoudet olivat sen kyky vastaanottaa vain AM-taajuuksisia lähetyksiä 1950–luvulla, jolloin FM-taajuuksisten lähetysten suosio kasvoi, sekä silmukka-antennin suuntariippuvuudesta johtuva lähetyksen katoaminen kuuntelijan kääntäessä päätään toiseen suuntaan.
HMS Ulvön (M77)

HMS Ulvön (runkonumero M77) oli Ruotsin laivaston Landsort-luokan miinantorjunta-alus, joka modernisoitiin Koster-luokan alukseksi.
Valmistus.
Alus tilattiin lokakuussa 1988 Karlskronan laivastontelakalta. Alus laskettiin vesille 29. huhtikuuta 1992 ja valmistui 9. lokakuuta.
Palvelus.
Alus on palveluksessa 2015.
Nubialaiset

Nubialaiset ovat historiallisen Nubian alueella Etelä-Egyptissä ja Pohjois-Sudanissa Niilin varrella asuva kansa. Alueen arabeista poiketen nubialaiset puhuvat nubialaisia kieliä.
Historia.
Nubialaisten historiasta ennen 500-lukua tiedetään suhteellisen vähän. Vuosina 1907–1910 tehdyissä arkeologisissa kaivauksissa nubialaisilla todettiin olleen kehittynyt kulttuuri jo Egyptin esidynastisella ajalla ja tuolloinen nubialainen kulttuuri oli yhtenevä tuolloisen egyptiläisen kulttuurin kanssa. Egyptin dynastisen ajan neljännen ja kahdeksannentoista dynastian välisenä aikana Nubian alueelle muutti heimoja etelästä ja lännestä ja tämä kehitys erotti lopulta nubialaisen kulttuurin egyptiläisestä. Rooman valtakunnan hallitseman Egyptin aikana Nubiaan muutti niloottisten kansojen edustajia.
500-luvun jälkeen nubialaiset kääntyivät kristinuskoon, joka säilyi alueen valtauskontona aina 1300-luvulle saakka, jolloin nubialainen kuningas kääntyi islamin uskoon. Nubian kirkko oli osa koptilaista monofysitistä kirkkoa. Arabit valloittivat Nubian vuonna 641 ja aluksi nubialaiset maksoivat baqt-nimistä veroa islamin uskoon kääntymisen sijaan. Sittemmin Nubian alue kuului Osmannien valtakuntaan ja vuonna 1848 Muhammad Ali julisti Egyptin ja Sudanin itsenäiseksi. Nubiasta tuli tuolloin välietappi Välimeren ja Afrikan välisessä kulta-, orja- ja norsunluukaupassa. Vuonna 1882 britit miehittivät Egyptin ja he rakennuttivat ensimmäisen Assuanin padon vuonna 1902. Patoa korotettiin vielä vuosina 1912 ja 1933. Kun patoa nostettiin nousevan vedenpinnan tieltä jouduttiin siirtämään useita nubialaisperheitä.
Egypti ja Sudan itsenäistyivät vuosina 1952 ja 1956. Vuonna 1952 Egyptissä päätettiin rakentaa suurempi Assuanin pato, jonka muodostama tekojärvi tulisi peittämään suuren osan Nubiasta. Niinpä nubialaisia siirrettiin jälleen padon tieltä. Padon tieltä siirrettiin lopulta 120 000 nubialaista. Egyptin puolella nubialaiset asutettiin Komombon alueelle ja Sudanissa tuolloin Khashm el-Girbana tunnetulle alueelle, eli nykyiseen Wadi Halfaan. Muutamat nubialaiset kieltäytyivät uudelleenasutuksesta ja muuttivat sen sijaan historiallisten alueidensa lähistön korkeammille alueille.
Kulttuuri.
Maanviljely on nubialaisten elinkeinoista merkittävin. Rahakasvien viljely on yleistynyt nykyajalla. Egyptin puolella nubialaiset viljelevät sokeriruokoa ja Sudanin puolella etenkin puuvillaa. Historiallisesti merkittävä viljelykasvi on ollut taateli, mutta nykyisin sitä ei juurikaan enää viljellä. Historiallisesti maanviljelykseen sopivaa maata on ollut Nubian alueella suhteellisen vähän, minkä takia oli tavallista että miehet matkustivat töihin kaupunkeihin sillä välin, kun naiset hoisivat viljelyksiä. Uskonnoltaan suurin osa nubialaisista on nykyisin sunnalaisia muslimeja. Uskonnon harjoittamiseen liittyy myös joitakin animistisia piirteitä.
The Congregation

The Congregation on norjalaisen progressiivisen metallin yhtyeen Leprousin neljäs studioalbumi. Se julkaistiin 25. toukokuuta 2015 levymerkillä InsideOut Music. Albumi debytoi Suomen virallisen listan sijalla 39.
Yhtyeen laulaja Einar Solberg on kommentoinut albumin olevan yhtyeen siihenastisista haastavin toteuttaa.
Nivalan VPK

Nivalan VPK on perustettu vuonna 1914, ja se kuuluu Pohjois-Pohjanmaan pelastuslaitoksen alueeseen. Se sijaitsee Kalliontie 55:ssä, ja sen puheenjohtajana toimii Tuomas Suvanto. Yhdistys on toiminut aikasemmin Jokilaaksojen pelastuslaitoksen alueella sopimuspalokuntana, mutta sosiaali- ja terveydenhuollon uudistuksen jälkeen toimintaa on jatkettu Pohjois-Pohjanmaan pelastuslaitoksen alueella sopimuspalokuntana vuoden 2023 alusta lähtien. 
Toiminta.
Yhdistyksen toimintaan kuuluu ylläpitää vapaaehtoisvoimin hälytystoimintaa Nivalan kaupungin alueella. Lisäksi toiminnassa on mukana naisosasto ja nuoriso-osasto. Nivalan VPK on palkittu vuoden 2019 Jokilaakson pelastuslaitoksen sopimuspalokuntana. Nimitys on Nivalalle jo toinen. Aikasemmin Nivalan VPK on saanut saman nimityksen vuonna 2015. 
Naisosasto.
Osaston tarkoitus on järjestää Palokuntanaistyötä, joka on monipuolista, turvallisuutta edistävää vapaaehtoistoimintaa. Palokuntanaiset lisäävät lähiympäristönsä turvallisuusviestinnän avulla, tarkoituksena edistää myönteistä suhtautumista paloturvallisuuteen ja varautumiseen normaali- ja poikkeusoloissa. 
Naisosasto toimii palokunnan tukiosastona. Pääasiallisena osana toimintaa on järjestää muonitus hälytystehtävillä, mutta myös erilaisissa yhdistyksen tilaisuuksissa. Osaston jäsenillä on mahdollisuus osallistua erilaisiin tapahtumiin ja koulutuksiin. Toimintaan voi osallistua kaikki toiminnasta kiinnostuneet. 
Nuoriso-osasto.
Yhdistyksen tärkeänä osana on harjoittaa nuoriso-osaston toimintaa. Nivalan VPK:n nuoriso-osasto on perustettu vuonna 1969. Osaston 50-vuotisjuhlia juhlittiin vuonna 2019. Tavoitteena on järjestää palokuntatoiminnasta kiinnostuneille nuorille harrastus, jonka tärkeimpiä suuntaviivoja on harjoitella pelastajan perustietoja ja -taitoja nuorille sopivalla tavalla. Toiminnan tärkeimpänä tehtävänä on kasvatustyö, jolla nuorten turvallistietoja ja -taitoja saadaan parannettua. Liikuntakoulutus on myös tärkeä osa nuoriso-osaston koulutustoimintaa. Nivalan VPK on erittäin suosittu nuorison keskuudessa, ja se on ollut erityisen tunnustettu kasvattajan roolistaan.
HMS Styrsö (M11)

HMS Styrsö (runkonumero M11) on Ruotsin laivaston Styrsö-luokan miinantorjunta-alus.
Valmistus.
Alus tilattiin Karlskronan laivastontelakalta. Se laskettiin vesille 8. maaliskuuta 1996 ja valmistui 19. syyskuuta.
Palvelus.
Alus oli palveluksessa 2015.
HMS Spårö (M12)

HMS Spårö (runkonumero M12) oli Ruotsin laivaston Styrsö-luokan miinantorjunta-alus, joka modernisoitiin Spårö-luokan alukseksi.
Valmistus.
Alus tilattiin Karlskronan laivastontelakalta. Se laskettiin vesille 30. elokuuta 1996 ja alus valmistui 24. helmikuuta 1997.
Pomarance

Pomarance on kunta Italiassa Toscanan alueella olevassa Pisan maakunnassa. Kunnan nähtävyys on vahvasti linnoitettu Rocca Sillana.
Pomaranceen kuuluvassa Larderellon kylässä sijaitsevassa paholaisen laaksossa ("Valle del Diavolo") on geotermisiä voimaloita, joilla tuotetaan noin 27 % Toscanan sähköenergian tarpeesta. Ensimmäinen geoterminen voimala perustettiin alueelle vuonna 1913 ja kylässä on myös museo, jossa voi tutustua alan kehitykseen.
HMS Skaftö (M13)

HMS Skaftö (runkonumero M13) on Ruotsin laivaston Styrsö-luokan miinantorjunta-alus.
Valmistus.
Alus tilattiin Karlskronan laivastontelakalta. Se laskettiin vesille 20. tammikuuta 1997 ja alus valmistui 13. kesäkuuta.
HMS Sturkö (M14)

HMS Sturkö (runkonumero M14) oli Ruotsin laivaston Styrsö-luokan miinantorjunta-alus, joka modernisoitiin Spårö-luokan alukseksi.
Valmistus.
Alus tilattiin Karlskronan laivastontelakalta. Se laskettiin vesille 27. kesäkuuta 1997 ja alus valmistui 19. joulukuuta.
Roccastrada

Roccastrada on kunta Italiassa Toscanan alueella olevassa Grosseton maakunnassa. 
Roccastradaan kuuluvassa Ribollan kylässä olevassa hiilikaivoksessa tapahtui 4. toukokuuta 1954 toisen maailmansodan jälkeisen ajan pahin kaivosonnettomuus Italiassa. Turmassa menehtyi 43 kaivostyöntekijää.
Castiglione della Pescaia

Castiglione della Pescaia on kunta Italiassa Toscanan alueella olevassa Grosseton maakunnassa. Se sijaitsee Tyrrhenanmeren rannikolla Maremman alueella. 
Castiglione della Pescaia on suosittu merenrantalomakohde, jossa on pitkät uimarannat ja huvivenesatama. Kaupungin näkymää hallitsee suuri keskiaikainen linnoitus, "Mura di Castiglione della Pescaia".
Pedro Sánchez

Pedro Sánchez Pérez-Castejón (s. 29. helmikuuta 1972 Madrid, Espanja) on espanjalainen ekonomisti ja poliitikko. Hän on Espanjan pääministeri 1. kesäkuuta 2018 alkaen.
Sánchez on suorittanut kauppatieteiden loppututkinnon Madridin Complutense-yliopistossa (Real Centro Universitario María Cristina de El Escorial) ja tohtorin tutkinnon Camilo José Cela -korkeakoulussa (Universidad Camilo José Cela). 
Sánchez valittiin Espanjan sosialistisen työväenpuolueen (PSOE) pääsihteeriksi vuonna 2014. Sánchez ilmoitti eroavansa puolueen johdosta 1. lokakuuta 2016 puolueen sisäisten ristiriitojen takia.
Sánchez valittiin uudestaan puolueen pääsihteeriksi vaalissa, joka pidettiin 21. toukokuuta 2017. Sosialistisen työväenpuolueen puoluekokous nimitti Sánchezin virallisesti virkaan puoluekokouksessa 17.–18. kesäkuuta 2017. 
Ennen poliitikon uraansa Pedro Sánchez toimi kaksi vuotta neuvonantajana Euroopan parlamentissa. Vuonna 1999 hän oli YK:n korkean edustajan neuvonantajien päällikkö Bosniassa. Hän oli viisi vuotta Madridin kaupunginvaltuuston jäsen. Hän on toiminut professorina Universidad Camilo José Cela -korkeakoulussa.
Espanjassa ajauduttiin taas enneaikaisiin parlamenttivaaleihin, jotka olivat jo neljännet vaalit neljän vuoden aikana. Marraskuussa 2019 Pedro Sánchezin johtamat sosialistit onnistuivat säilyttämään asemansa suurimpana puolueena maan ennenaikaisissa parlamenttivaaleissa. Sosialistit saivat äänistä 28 prosenttia. Kannatus putosi hieman huhtikuun vaaleista ja puolue menetti kolme paikkaa parlamentissa. Nyt se sai 120 paikkaa. Kaikkiaan jaossa parlamenttiin oli 350 paikkaa.
Tammikuussa 2020 pääministeri Pedro Sánchez sai parlamentin luottamuksen uudelle hallitukselleen. Parlamentin äänestyksen myötä Espanja sai demokratian ajan ensimmäisen koalitiohallituksen. Sánchezin sosialistipuolue PSOE oli sopinut hallitusyhteistyöstä vasemmistolaisen Podemos-puolueen kanssa. Hallitus muodostettiin Katalonian tasavaltalaisen vasemmistopuolueen ERC:n avulla. Se lupasi äänestää tyhjää luottamusäänestyksessä ja vastineeksi Sánchez lupasi istua samaan neuvottelupöytään Katalonian separatistien kanssa.
Sánchez on naimisissa Begoña Gómezin kanssa. Heillä on kaksi lasta.
Baran piirikunta

Baran piirikunta () on yksi Nepalin 75 piirikunnasta. Se sijaitsee Nepalin Keskisen kehitysalueen Narayanin vyöhykkeellä. 
Baran piirikuntaa rajaa etelässä Intian Biharin osavaltio. Lännessä naapurina on Parsan, pohjoisessa Makwanpurin ja idässä Rautahatin piirikunta. 
Parsan piirikunnassa asui vuonna 2011 yhteensä 687 707 ihmistä (559 135 as. vuonna 2001). Piirikunnan pinta-ala on 1 190 neliökilometriä ja väestötiheys 578 as./km2. Hallinnollinen keskus on Kalaiya (42 826 as., 2011), joka sijaitsee linnuntietä noin 80 kilometriä Kathmandusta etelälounaaseen. Vuonna 2014 piirikuntaan perustettuja kaupunkeja ovat Gadimai (Gadhimai), Nijgadh Kohalbi, Mahagadhimai ja Simaraungadh.
Baran piirikunnassa virtaa monia jokia. Piirikunnassa puhutaan useita kieliä. Historiallinen Simraungarh kuuluu piirikuntaan; se on maataloustuotannostaan kuuluisaa seutua. Seudun asukkaat kasvattavat kaloja, vehnää, maissia, vihanneksia kuten kaalia, tomaattia, banaania, punajuurta, erilaisia kurpitsoja, porkkanaa, vihreää ja punaista chiliä, korianteria, kurkkua ja perunaa.
Luonnonmaantieteellisesti piirikunta ryhmitellään yleensä Nepalin keskiseen alankoon (Terai) kuuluvaksi. Tarkemmassa jaottelussa piirikunnasta 86,6 % sisällytetään alavampaan trooppiseen ja 13,4 % ylempään trooppiseen ilmastovyöhykkeeseen.
Onnen hohteessa

Onnen hohteessa on huhtikuussa 2011 ilmestynyt Yön single, jonka nimikappale on yksi myöhemmin syksyllä julkaistun "Kiitos ja kunnia – 30v. juhlakokoelma" -albumin uusista lauluista. Yön version lisäksi mukana on kappaleen tekijöiden Mikko Karjalaisen ja Antti Kleemolan esittämä demoversio.
Simo Skinnari

Simo Skinnari (10. lokakuuta 1952 Raahe – 18. heinäkuuta 2025 Mikkeli) oli suomalainen kasvatustieteilijä. Hän toimi vuosina 2009–2011 kasvatustieteen määräaikaisena professorina Itä-Suomen yliopiston Savonlinnan kampuksella. Hänen tutkimusalojaan olivat kasvatusfilosofia, arvot sekä ihmiskäsitykset ja autenttiset oppimisympäristöt. Hän tutki myös steinerpedagogiikkaa. Hän jäi Parkinsonin taudin vuoksi varhaiseläkkeelle vuonna 2011.
Opiskelijan plagiaatti.
Skinnari joutui myrskyn keskelle joulukuussa vuonna 2001 ministeri Jari Vilenin plagiaatiksi osoittautuneen, vuonna 1989 hyväksytyn pro gradu -työn tarkastajana. Tarkastajat olivat havainneet kopioinnin, mutta kehottaneet opiskelijaa muutosten sijaan säästämään voimiaan väitöskirjan tekoon. Skinnari puolustautui 9. tammikuuta 2002 "Helsingin Sanomissa" julkaistussa Vieraskynä-kirjoituksessa vetoamalla siihen, että ohjaavan opettajan tehtävä ei ole paljastaa vilppiä. Hänen on sen sijaan herätettävä plagiointiin syyllistyneen omatunto, jolloin luottamuksen osoittaminen saa opiskelijan häpeämään tekoaan.
HMS Najaden (1834)

HMS Najaden oli Ruotsin laivaston vuonna 1834 vesillelaskettu korvetti, joka teki palvelusaikanaan useita pitkiä purjehduksia. Pisimmällä purjehduksellaan alus kävi aina Länsi-Intiassa ja ruotsalaisten hallinnoimassa Saint Barthélemyssä.
Valmistus.
Alus tilattiin Karlskronan laivastontelakalta. Se laskettiin vesille 8. marraskuuta 1834.
Palvelus.
Alus teki 1837-1838 ensimmäisen pitkän purjehduksensa fregatti "HMS Josephinen" kanssa. Seuraavalle Folke Magnus af Puken johtamalle purjehdukselleen alus lähti 19. lokakuuta 1839 Karlskronasta. Matkattuaan Itämerta Helsingöriin ja Göteborgiin alus jatkoi matkaansa Madeiralle. Atlantin ylitettyään alus saapui Saint Barthélemyyn 28. joulukuuta. Kotimatkalle alus lähti 19. tammikuuta 1840. Se vieraili Martiniquella, Venezuelassa ja New Yorkissa ennen Atlantin ylitystä. Alus saapui Karlskronaan 20. toukokuuta. Kolmannelle Claes Samuel Annerstedtin johtamalle matkalleen alus lähti Karlskronasta 13. syyskuuta 1842. Alus vieraili ennen Atlantin ylitystä Kööpenhaminassa ja Lissabonissa. Se vieraili Uruguayssa Montevideossa ja Brasiliassa Rio de Janeirossa ja Salvadorissa ennen Länsi-Intiaan lähtöään. Alus vieraili vielä Barbadosilla ennen saapumistaan Saint Barthélemyyn 21. maaliskuuta 1843. Alus lähti kotimatkalle 16. huhtikuuta vieraillen Portsmouthissa ja Känsössä ennen saapumistaan Karlskronaan 19. heinäkuuta.
Axel Fredrik Palanderin johtama purjehdus alkoi 21. syyskuuta 1847 Karlskronasta. Alus vieraili Madeiralla ennen Atlantin ylitystä Montevideoon Uruguayhin. Alus vieraili Bahiassa Brasiliassa ennen saapumistaan Saint Barthélemyyn 2. maaliskuuta 1848. Alus lähti 13. huhtikuuta paluumatkalle ja saapui Karlskronaan 16. kesäkuuta vierailtuaan Fayalissa Azoreilla.
Johan Lilliehök af Fårdalan johdolla alus lähti 26. syyskuuta 1849 Karlskronasta. Alus vieraili Kööpenhaminassa, josta se jatkoi Bahiaan. Alus vieraili Pernambucossa ja Martiniquella ennen saapumistaan Saint Barthélemyyn 10. helmikuuta 1850. Alus lähti paluumatkalle 3. maaliskuuta vieraillen Neitsytsaarten Saint Thomasilla ja Martiniquella Fort Royalissa sekä Havannassa Kuubassa. Alus jatkoi matkaansa Yhdysvaltoihin vieraillen New Yorkissa, Nashonissa ja Bostonissa ennen Atlantin ylitystä. Alus saapui Göteborgiin 3. heinäkuuta vierailtuaan Plymouthissa.
Otto Améenin johtama purjehdus alkoi Karlskronasta 25. syyskuuta 1852 ja alus vieraili Marstrandissa 17. lokakuuta ennen saapumistaan Yarmouthiin 6. marraskuuta. Alus jatkoi 10. marraskuuta matkaansa Gibraltarille, jonne se saapui 4. joulukuuta. Gibraltarilta alus lähti 15. joulukuuta Välimerelle ohittaen Matapanin niemen ja saapuen Kreikkaan Milosiin 13. tammikuuta 1853 ja edelleen Pireukseen 17. tammikuuta. Alus vieraili paluumatkalla Maltalla ennen saapumistaan Gibraltarille, mistä se jatkoi Cádiziin, jonne saapui 8. huhtikuuta. Alus jatkoi 21. huhtikuuta Brestiin, jonne se saapui 13. toukokuuta. Alus saapui Karlskronaan 24. heinäkuuta.
Alus oli palveluksessa vuoteen 1874.
HMS Carlskrona (1841)

HMS Carlskrona oli Ruotsin laivaston vuonna 1841 vesillelaskettu korvetti.
Valmistus.
Alus tilattiin Karlskronan laivastontelakalta ja se laskettiin vesille 13. elokuuta 1841.
Palvelus.
Alus lähti Eric Gustaf af Klintin alaisuudessa Karlskronasta 6. elokuuta 1845 Kööpenhaminan, Brestin ja Gibraltarille ja edelleen Tenerifalle. Alus ylitti Atlantin vieraillen Argentiinassa Buenos Airesissa, Uruguayn Montevideossa ja Brasilian Rio de Janeirossa ennen saapumistaan Saint Barthélemyyn. Alus lähti paluumatkalle vieraillen Kuuban Havannassa, mistä se jatkoi matkaansa 30. huhtikuuta 1846. Vain hetken purjehdittuaan alus kaatui ja upposi vieden mukanaan lähes koko 131 hengen miehistön. Ainoastaan seitsemäntoista henkeä pelastui ainoaan vesille laskettuun pelastusveneeseen, josta amerikkalainen parkki "Swan" pelasti eloonjääneet 3. toukokuuta.
Merimies Gibraltarista

Merimies Gibraltarista () on vuonna 1967 ensi-iltansa saanut Tony Richardsonin ohjaama brittiläinen romanttinen draamaelokuva, jonka pääosissa ovat Jeanne Moreau, Ian Bannen ja Vanessa Redgrave. "Merimies Gibraltarista" kertoo salaperäisestä naisesta, joka etsii merimiestä, jonka hän oli tuntenut vuosia sitten.
"Merimies Gibraltarista" perustuu Marguerite Durasin romaaniin "Le marin de Gibraltar" (1952), jonka pohjalta Richardson, Christopher Isherwood ja Don Magner sovittivat elokuvan käsikirjoituksen. Elokuvan tuottajina olivat Neil Hartley ja Oscar Lewenstein. Elokuvaa kuvattiin Italiassa, Kreikassa, Egyptissä ja Etiopiassa. Woodfall Film Productions oli elokuvan tuotantoyhtiönä.
"Merimies Gibraltarista" sai ensi-iltansa Yhdysvaltain New Yorkissa 24. huhtikuuta 1967. Ison-Britannian ensi-ilta oli 21. heinäkuuta 1967 ja Suomen 29. syyskuuta 1967. Elokuvan teatterilevityksestä vastasivat Lopert Pictures Corporation Yhdysvalloissa ja United Artists Corporation Isossa-Britanniassa. Elokuva sai kaksi Bafta-ehdokkuutta parhaasta brittiläisen mustavalkoelokuvan kuvauksesta (Raoul Coutard) ja parhaasta brittiläisen mustavalkoelokuvan puvustuksesta (Jocelyn Rickards), vaikka se sai heikon vastaanoton elokuvakriitikoilta ja lippuluukuilla.
Trifenyyliarsiini

Trifenyyliarsiini (C18H15As) on orgaanisiin arseeniyhdisteisiin kuuluva yhdiste. Ainetta käytetään orgaanisen kemian synteeseissä ja ligandina metallien kompleksiyhdisteissä.
Ominaisuudet.
Huoneenlämpötilassa trifenyyliarsiini on valkoista kiteistä ainetta. Yhdiste on ilukenematon veteen ja liukenee vain hieman etanoliin. Paremmin se liukenee dietyylieetteriin, tetrahydrofuraaniin, asetonitriiliin tai bentseeniin. Trifenyyliarsiinireagoi hapettimien kanssa muodostaen trifenyyliarsiinioksidia. Yhdiste reagoi myös halogeenien kanssa muodostaen halogenoituja johdannaisia. Trifenyyliarsiini on nukleofiilinen ja reagoi elektrofiilien kuten alkyylihalogenidien kanssa muodostaen trifenyylialkyyliarsoniumsuoloja. Arsoniumsuolat reagoivat vahvojen emästen kanssa muodostaen arsoniumylidejä. Yhdiste on Lewis-happo ja muodostaa komplekseja siirtymämetalleja erityisesti metallien ollessa alhaisella hapetusluvulla.
Valmistus ja käyttö.
Trifenyyliarsiinia valmistetaan tyypillisimmin modifioidulla Wurtz–Fittig-reaktiolla, jossa arseenitrikloridi reagoi bromi- tai klooribentseenin kanssa metallisen natriumin läsnä ollessa. Liuottimena reaktiossa käytetään bentseeniä. Yhdistettä voidaan tuottaa myös fenyylimagnesiumbromidin ja arseenitrikloridin välisellä reaktiolla.
AsCl3 + 3 PhX + 6 Na → AsPh3 + 3 NaCl + 3 NaX, X = Br tai Cl
AsCl3 + 3 PhMgBr → AsPh3 + 3 MgBrCl
Trifenyyliarsiinia voidaan käyttää trifenyylifosfiinin sijasta Wittig-reaktioissa ja ligandina muun muassa Suzuki- ja Stille-kytkennöissä. Se on myös hyödyllinen reagenssi valmistettaessa kiraalisia epoksideja alkeeneista. Yhdisteen sykloheksaaniliuosta voidaan käyttää myös palladiumin uuttamiseen ja palladiumpitoisuuden määrittämiseen spektrofotometrisesti.
How About You

How About You (myös How About You...) on vuonna 2007 ensi-iltansa saanut Anthony Byrnen ohjaama irlantilainen draamakomediaelokuva, jonka pääosissa ovat Vanessa Redgrave, Imelda Staunton, Brenda Fricker, Hayley Atwell ja Joss Ackland. "How About You" perustuu Maeve Binchyn novelliin "The Hard Core" (myös julkaistu nimellä "How About You"), joka on julkaistu Binchyn novellikokoelmassa "" (1996). Novellin pohjalta Jean Pasley sovitti elokuvan käsikirjoituksen. Noel Pearson oli elokuvan tuottajana.
Juoni.
"How About You" kertoo nuoresta Ellie-nimisestä naisesta, joka jätetään hoitamaan isosisarensa pyörittämää iäkkäiden asuntolaa joulunajaksi. Suurin osa asukkaista on lähtenyt viettämään joulua perheidensä kanssa lukuun ottamatta neljää asukasta, jotka tunnetaan nimellä ”Kovat”. Heidän käytöksensä aiheuttaa paljon ongelmia, jotka saattavat aiheuttaa asuntolan sulkemisen.
Tuotanto.
"How About You" kuvattiin yhdeksän miljoonan dollarin budjetilla loka-joulukuun välisenä aikana vuonna 2006. Elokuva kuvattiin Irlannin Wicklow’n kreivikunnassa ja Isoon-Britanniaan kuuluvan Pohjois-Irlannin Rostrevorin kylässä. "How About You" omistettiin Alice Petersonin roolia näyttelevälle Joan O’Haralle, joka kuoli sydäntautiin 76-vuotiaana 23. heinäkuuta 2007 ennen elokuvan ensi-iltaa.
Julkaisu ja vastaanotto.
"How About You" sai ensi-iltansa Ranskan Dinardin brittiläiselokuvien elokuvajuhlilla 4. lokakuuta 2007. Irlannin ensi-ilta oli Dublinissa 7. marraskuuta 2007, ja maanlaajuiseen teatterilevitykseen elokuva pääsi Irlannissa 16. marraskuuta 2007. Yhdysvalloissa elokuva kiersi elokuvajuhlia tammi-lokakuussa 2008. Elokuvan ensi-ilta oli ollut Yhdysvalloissa Palm Springsin elokuvajuhlilla 11. tammikuuta 2008. Elokuva pääsi Yhdysvalloissa rajoitettuun teatterilevitykseen 14. marraskuuta 2008. Strand Releasing vastasi elokuvan teatterilevityksestä Yhdysvalloissa. Elokuva tuotti maailmanlaajuisesti 754 184 dollarin lipputulot.
"How About You" on saanut elokuvakriitikoilta lähinnä myönteisiä arvosteluja. Rotten Tomatoes -sivuston mukaan 67% kriitikoista on antanut "How About Youlle" positiivisen arvosanan 5,9/10 keskiarvolla. Keräys perustuu 24 arviointiin. Metacritic-sivuston mukaan yhdentoista arvostelun perusteella elokuva on saanut 50 pistettä sadasta mahdollisesta. "How About You" julkaistiin DVD:nä Yhdysvalloissa 21. huhtikuuta 2009.
Ronald Graafland

Ronald Graafland (s. 30. huhtikuuta 1979 Rotterdam) on alankomaalainen jalkapalloilija, joka edusti liigatasolla pisimpään Excelsioria. Pelipaikaltaan hän oli maalivahti.
Mitchell te Vrede

Mitchell te Vrede (s. 7. elokuuta 1991 Amstelveen) on alankomaalainen jalkapalloilija, joka edustaa Bolusporia. Pelipaikaltaan hän on hyökkääjä.
Te Vrede teki ensiesiintymisensä Eredivisiessä 5. elokuuta 2011, kun hänen edustamansa Excelsior hävisi Feyenoordille kotonaan 0–2. Hän pelasi kaudella 2011–2012 yhteensä 19 pääsarjaottelua. Kauden jälkeen te Vrede siirtyi Feyenoordiin.
Elokuussa 2015 hän teki kahden vuoden sopimuksen lisättynä yhden vuoden optiolla SC Heerenveenin kanssa. Tammikuussa 2017 hän teki yhden ja puolen vuoden sopimuksen Bolusporin kanssa.
1. huhtikuuta 2009 hän teki debyyttinsä alle 18-vuotiaiden maajoukkuessa Turkkia vastaan.
Kuismanen Competition

Kuismanen Competition on turkulainen rata-autoilun kilpatalli. Tallin omistaja Pertti Kuismanen ajaa tallinsa väreissä kilpaa Keski-Euroopan ratasarjoissa.
Aiempina vuosina tallin kalustoon on kuulunut kaksi Audia, Ford GT sekä nykyinen Chrysler Viper GTS-R. Talli osallistui vuonna 2010 FIA GT1 World Championship sarjaan Chevrolet Corvette C6.R -autolla.
Kuismasen lisäksi tallissa ovat ajaneet muun muassa seuraavat kuljettajat:
Kuismanen Competition on saavuttanut muun muassa seuraavat mestaruudet
HMS Iris (1908)

HMS Iris (runkonumerot 39 ja V39) oli Ruotsin laivaston Plejad-luokan torpedovene, joka luokiteltiin myöhemmin yhteysalukseksi.
Valmistus.
Alus tilattiin Götaverken AB:lta. Alus laskettiin vesille 31. lokakuuta 1908 ja liitettiin laivastoon 1909.
Palvelus.
Alus luokiteltiin 1928 yhteysveneeksi runkonumerolla V39, jolloin sen torpedoaseistus korvattiin miinanraivauskalustolla. Alus poistettiin palveluksesta 13. kesäkuuta 1947 ja se myytiin 1958 romutettavaksi.
HMS Thetis (1908)

HMS Thetis (runkonumerot 40 ja V40) oli Ruotsin laivaston Plejad-luokan torpedovene, joka luokiteltiin myöhemmin yhteysalukseksi.
Valmistus.
Alus tilattiin Götaverken AB:lta. Alus laskettiin vesille 19. syyskuuta 1908 ja liitettiin laivastoon toukokuussa 1909.
Palvelus.
Alus luokiteltiin 1928 yhteysveneeksi runkonumerolla V40, jolloin sen torpedoaseistus korvattiin miinanraivauskalustolla. Alus poistettiin palveluksesta 13. kesäkuuta 1947 ja muutettiin moottoritorpedoveneosaston harjoitustorpedoiden pelastusalukseksi Gålöhön ja sen jälkeen sitä käytettiin maalialuksena. Se myytiin 1958 romutettavaksi.
HMS Castor (1909)

HMS Castor (runkonumerot 51 ja V51) oli Ruotsin laivaston Plejad-luokan torpedovene, joka luokiteltiin myöhemmin yhteysalukseksi.
Valmistus.
Alus tilattiin Karlskronan laivastontelakalta. Alus laskettiin vesille 24. huhtikuuta 1909 ja liitettiin laivastoon 29. syyskuuta.
Palvelus.
Alus luokiteltiin 1928 yhteysveneeksi runkonumerolla V51, jolloin sen torpedoaseistus korvattiin miinanraivauskalustolla. Alus poistettiin palveluksesta 13. helmikuuta 1940 ja se myytiin 1947 romutettavaksi.
HMS Pollux (1909)

HMS Pollux (runkonumerot 52 ja V52) oli Ruotsin laivaston Plejad-luokan torpedovene, joka luokiteltiin myöhemmin yhteysalukseksi.
Valmistus.
Alus tilattiin Karlskronan laivastontelakalta. Alus laskettiin vesille 3. toukokuuta 1909 ja liitettiin laivastoon 10. syyskuuta.
Palvelus.
Alus luokiteltiin 1928 yhteysveneeksi runkonumerolla V52, jolloin sen torpedoaseistus korvattiin miinanraivauskalustolla. Alus poistettiin palveluksesta 18. lokakuuta 1940 ja myytiin 1947 romutettavaksi.
HMS Spica (1908)

HMS Spica (runkonumerot 41 ja V41) oli Ruotsin laivaston Plejad-luokan torpedovene, joka luokiteltiin myöhemmin yhteysalukseksi.
Valmistus.
Alus tilattiin Tukholmasta Bergsunds Mekaniska verkstads AB:lta. Alus laskettiin vesille 22. lokakuuta 1908 ja liitettiin laivastoon 22. joulukuuta.
Palvelus.
Alus luokiteltiin 1928 yhteysveneeksi runkonumerolla V41, jolloin sen torpedoaseistus korvattiin miinanraivauskalustolla. Alus poistettiin palveluksesta 13. kesäkuuta 1947 ja myytiin 1951 romutettavaksi.
HMS Astrea (1908)

HMS Astrea (runkonumerot 42 ja V42) oli Ruotsin laivaston Plejad-luokan torpedovene, joka luokiteltiin myöhemmin yhteysalukseksi.
Valmistus.
Alus tilattiin Tukholmasta Bergsunds Mekaniska verkstads AB:lta. Alus laskettiin vesille 1. lokakuuta 1908 ja liitettiin laivastoon 29. toukokuuta 1909.
Palvelus.
Alus luokiteltiin 1928 yhteysveneeksi runkonumerolla V42, jolloin sen torpedoaseistus korvattiin miinanraivauskalustolla. Alus poistettiin palveluksesta 13. kesäkuuta 1947 ja se upotettiin 1953 maalilaivana.
HMS Vega (1910)

HMS Vega (runkonumerot 53 ja V53) oli Ruotsin laivaston Plejad-luokan torpedovene, joka luokiteltiin myöhemmin yhteysalukseksi.
Valmistus.
Alus tilattiin Karlskronan laivastontelakalta. Alus laskettiin vesille 17. marraskuuta 1910 ja liitettiin laivastoon 1911.
Palvelus.
Alus luokiteltiin 1928 yhteysveneeksi runkonumerolla V53, jolloin sen torpedoaseistus korvattiin miinanraivauskalustolla. Alus poistettiin 30. joulukuuta 1941 palveluksesta ja myytiin 1945 romutettavaksi.